ตามคาด! มติ “เฟด” 7 ต่อ 3 ประกาศลดอัตราดอกเบี้ย 0.25% สู่ระดับ 1.75-2%
ตามคาด! มติ “เฟด” 7 ต่อ 3 ประกาศลดอัตราดอกเบี้ย 0.25% สู่ระดับ 1.75-2%
19 ก.ย. 2562

ผู้คณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) มีมติ 7-3 เสียงในการปรับลดอัตราดอกเบี้ยระยะสั้น 0.25% สู่ระดับ 1.75-2.00% ในการประชุมเมื่อวานนี้ ตามที่ตลาดการเงินคาดการณ์ไว้
อย่างไรก็ดี เฟดไม่ได้ส่งสัญญาณชัดเจนเกี่ยวกับการปรับลดอัตราดอกเบี้ยต่อไป
ทางด้านนายเจอโรม พาวเวล ประธานเฟด กล่าวภายหลังการประชุมว่า เฟดจะดำเนินการปรับลดอัตราดอกเบี้ยอย่างต่อเนื่อง หากมีความจำเป็น อย่างไรก็ดี เขายังไม่เห็นว่าสิ่งนี้มีความจำเป็นในขณะนี้
โดยการประกาศปรับลดอัตราดอกเบี้ยในครั้งนี้ถือเป็นครั้งที่ 2 ในปีนี้ หลังจากที่เฟดได้ปรับลดอัตราดอกเบี้ย 0.25% เช่นกันในการประชุมรอบที่แล้วในวันที่ 30-31 ก.ค. ซึ่งเป็นการปรับลดอัตราดอกเบี้ยเป็นครั้งแรกนับตั้งแต่วันที่ 16 ธ.ค.2551
ด้านนายเอริค โรเซนเกรน ประธานเฟด สาขาบอสตัน และนางเอสเธอร์ จอร์จ ประธานเฟด สาขาแคนซัส ซิตี้ มีมติให้คงอัตราดอกเบี้ยในการประชุมเมื่อวานนี้ ขณะที่นายเจมส์ บูลลาร์ด ประธานเฟด สาขาเซนต์หลุยส์ สนับสนุนให้เฟดลดอัตราดอกเบี้ย 0.50%
การที่มีกรรมการเฟดถึง 3 รายลงมติต่างจากเสียงส่วนใหญ่ในการประชุมเมื่อวานนี้ บ่งชี้ถึงความแตกแยกระหว่างกรรมการเฟดครั้งใหญ่ที่สุดนับตั้งแต่เดือนธ.ค.2557
ส่วนถ้อยคำในแถลงการณ์หลังการประชุมครั้งนี้แทบไม่แตกต่างจากการประชุมรอบที่แล้ว โดยคณะกรรมการเฟดยังคงเน้นย้ำถึงพัฒนาการของแนวโน้มเศรษฐกิจโลก และการที่มีแรงกดดันเงินเฟ้อต่ำ เป็นสาเหตุของการปรับลดอัตราดอกเบี้ยในครั้งนี้
สำหรับการคาดการณ์ทิศทางอัตราดอกเบี้ยของกรรมการเฟดทั้ง 17 รายนั้น 5 รายเห็นว่า เฟดควรตรึงอัตราดอกเบี้ยในช่วง 2.00-2.25% ขณะที่อีก 5 รายสนับสนุนการปรับลดอัตราดอกเบี้ย 0.25% ในวันนี้ และให้เฟดคงอัตราดอกเบี้ยดังกล่าวถึงสิ้นปีนี้ ส่วน 7 รายต้องการให้มีการปรับลดอัตราดอกเบี้ยอีกอย่างน้อย 1 ครั้งก่อนสิ้นปีนี้
นอกจากนี้ กรรมการเฟดยังได้ปรับเพิ่มคาดการณ์การขยายตัวของเศรษฐกิจสหรัฐสู่ระดับ 2.2% ในปีนี้ จากระดับ 2.1% ที่คาดการณ์ในเดือนมิ.ย. และคงตัวเลขคาดการณ์ในปีหน้าที่ระดับ 2.0% ขณะที่ปรับเพิ่มตัวเลขคาดการณ์อัตราการขยายตัวในปี 2564 สู่ระดับ 1.9% จากเดิมที่ 1.8% และคาดการณ์อัตราการขยายตัวในปี 2565 ที่ระดับ 1.8% ส่วนตัวเลขคาดการณ์การขยายตัวของเศรษฐกิจสหรัฐในระยะยาวยังคงอยู่ที่ระดับ 1.9%
ขณะเดียวกัน เฟดได้ปรับเพิ่มตัวเลขอัตราการว่างงานในปีนี้สู่ระดับ 3.7% จากเดิม 3.6% ส่วนตัวเลขในปี 2563 และ 2564 ยังคงอยู่ที่ระดับ 3.7% และ 3.8% ตามลำดับ ส่วนในปี 2565 คาดว่าอยู่ที่ระดับ 3.9% ขณะที่คงตัวเลขว่างงานในระยะยาวที่ระดับ 4.2%
เฟดยังคงคาดการณ์อัตราเงินเฟ้อที่ระดับ 1.8% ในปีนี้ และคงตัวเลขในปี 2563 และ 2564 ที่ระดับ 1.9% และ 2.0% ตามลำดับ